Emagin elkartea

Emagin elkartea, pentsamendu kritiko feminista sustatzen duen elkartea da. 2003 urtean sortu zen, kapitalismoa, inperialismoa eta heteropatriarkatua errotik aldatzeko premiatik abiatuta. Hasieratik, ikerketa eta dokumentazio zentro feminista izateko sortu bazuten ere, bidean esperientzia berriak metatzen joan ziren eta gaur egun ezagutza feminista kolektiboki bultzatu nahi duen bitartekoa ere bada. 

Hori horrela, teoria feministak eta hausnarketarako gune eta uneak saretu eta aliantzak sortzeko elkartea izan nahi du, ezagutza feminista herrigintzaren mesedera jarriaz, teoria eta praktikaren arteko amildegia murrizteko.

Lan eremuak 
Gizarte heteropatriarkalaren eraldaketa helburu, prozedura feministak erabiltzen ditu oinarrizko lan esparru hauetan:
 Formazioa
 Ikerketa
 Ekoizpena
 Dokumentazioa.

Formazioa 
Herri feminista bat eraikitzeko eraldaketa pertsonalak eta kolektiboak bultzatzeko formazioa eskaintzen dute. Emakume talde, talde feminista, herri mugimendu eta erakunde publiko zein elkarte pribatuetan ikastaroak, tailerrak, lan saioak eta aholkularitzak ematen dituzte. Hauek dira eskaintzen dituzten gaiak:

Genero botere harremanak; arrazakeriaren aurkako kontzientzia; ahalduntze feminista; elkar zainduz, zaintza eskubide kolektiborantz; maskulinitateak feminismotik; genealogia feministak; autodefentsa feminista; genero rolak festetan; ekonomia feministaren oinarriak; politika feministak.

Ikerketa eta esku-hartze komunitarioa 
Ikerketak garatzen dituzte metodologia feministetan eta parte-hartzaileetan oinarrituz. Era berean, horiei lotutako esku-hartzeak egiten dituzte ikerketek tokiko eragina izateko eta errealitatea aldatzeko. Ezagutza feminista sustatzeaz gain, aholkularitza, interbentzio iraunkor eta aldizkakoak eta intzidentzia politikoa helburu duten ikerketa lanak ere egiten dituzte. Hauek dira ikerketa ildoak:

Prozedura eta metodologia feministak; genealogia feministak; analisia eta eraldaketa feminista; indarkeria matxisten prebentzioa; bizitza duinak erdigunean.

Ekoizpena eta hedapena 
Aipatutako ildo eta gaien inguruan sortutako materialak (azterketak, hausnarketak, narrazioak, gidak, protokoloak...) denen eskura dituzte jarrita webgunean.

Dokumentazioa eta artxiboa 
Artxibo feministan izaera askotariko dokumentuak jaso dituzte, hala nola, argitalpenak, argitaratu gabe dauden dokumentuak, paperezko argitalpenak, ikus-entzunezkoak… Bereziki, azken urteotan, Euskal Herriko Mugimendu feministaren dokumentazio jaso dute eta argitaratu gabe dauden txosten, pegatina, eskuorri, kartel eta abar gorde dituzte Emagineko bulegoan. Elkarte gisa dokumentazio baliagarri hori ondo mantentzeko mugak kontuan hartuta, Nafarroako Artxibo Garaikidearekin hitzarmena sinatu eta funts fondo guztia bertara eraman dute. Han daude original guztiak, eta dokumentazio gehiena digitalizatuta.

Erreferentziak

Kanpo estekak 
 Emagin elkartearen webgunea

Euskal Herriko elkarteak
Erakunde feministak